
Uznesenie Okresný súd Malacky v právnej veci žalobcu: Intrum Slovakia s.r.o., IČO: 35 831 154, so sídlom Mýtna 48, 811 07 Bratislava, zast. advokátom, JUDr. Jánom Šoltésom, so sídlom Mýtna 48, 811 07 Bratislava, proti žalovanej: A. B., nar. XX.XX.XXXX, bytom C. XX/XXX, XXX XX D. E., o zaplatenie 2.752,74 Eur s príslušenstvom, takto rozhodol: Súd konanie zastavuje. Žiadna zo strán nemá nárok na náhradu trov konania. Súd žalobcovi vracia súdny poplatok vo výške 85,00 Eur prostredníctvom prevádzkovateľa centrálneho systému evidencie poplatkov, Slovenská pošta a.s., IČO: 36 631 124, so sídlom Partizánska cesta 9, Banská Bystrica, po nadobudnutí právoplatnosti tohto uznesenia. odôvodnenie: 1. Žalobou doručenou tunajšiemu súdu dňa 28.07.2022 sa pôvodný žalobca domáhal voči žalovanej zaplatenia sumy vo výške 2.752,74 Eur s príslušenstvom a náhrady trov konania. 2. Uznesením č. k. 5Csp/60/2022-67 zo dňa 14.11.2022 súd pripustil zmenu účastníka konania na strane žalobcu tak, že z konania na strane žalobcu vystúpila spoločnosť Všeobecná úverová banka, a.s.; skrátený názov: VÚB, a.s., IČO: 31 320 155 a na jej miesto vstúpila spoločnosť Intrum Slovakia s.r.o., IČO: 35 831 154. Uznesenie nadobudlo právoplatnosť dňa 23.11.2022. 3. Pred prejednaním sporu v jej merite žalobca prostredníctvom právneho zástupcu doručil súdu dňa 28.08.2024 podanie, ktorým zobral predmetnú žalobu v celom rozsahu späť bez uvedenia dôvodu. Proti žalovanej si náhradu trov právneho zastúpenia neuplatnil. Súčasne navrhol, aby súd konanie zastavil. Zároveň požiadal o vrátenie časti kráteného zaplateného súdneho poplatku za podanie žaloby. 4. Dňa 05.09.2024 sa žalovaná pred súdom vyjadrila, že so späťvzatím žaloby súhlasí. Súčasne uviedla, že žalobcovi jeho pohľadávku neuhradila, nakoľko to jej majetkové a sociálne pomery neumožňujú. 5. Podľa § 144 zákona č. 160/2015 Z. z. Civilný sporový poriadok (ďalej len „C.s.p.“) žalobca môže vziať žalobu späť. 6. Podľa § 145 ods. 1 C.s.p., ak je žaloba vzatá späť celkom, súd konanie zastaví. 7. Podľa § 146 ods. 1 C.s.p. súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 C.s.p. alebo pojednávanie.
8. Podľa § 146 ods. 2 C.s.p. súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 9. Späťvzatie žaloby predstavuje jeden z dispozičných práv žalobcu ako strany sporu s postavením tzv. dominus litis (pán sporu), ktorý má právo procesnými úkonmi ako prejavmi jeho vôle, ovplyvňovať priebeh a smerovanie súdneho konania. Vzhľadom na skutočnosť, že v prejednávanej veci vzal žalobca žalobu voči žalovanej späť a s poukazom na skutočnosť, že žalovaná so späťvzatím žaloby súhlasila, súd v zmysle ustanovenia § 145 ods. 1 C.s.p. konanie zastavil. 10. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. 11. Podľa § 256 ods. 2 C.s.p., ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane. 12. Podľa § 262 ods. 1 C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 13. V danej veci žalobca vzal žalobu späť po podaní žaloby bez uvedenia dôvodu, teda z procesného hľadiska žalobca zavinil zastavenie konania, a preto má nárok na náhradu trov konania žalovaná. Avšak vzhľadom na skutočnosť, že žalovaná si nárok na náhradu trov konania neuplatnila, resp. jej v konaní žiadne nevyplývajú, ako aj s prihliadnutím na skutočnosť, že žalobca si náhradu trov konania voči žalovanej neuplatnil, rozhodol súd tak, že žiadnej zo strán nárok na náhradu trov konania nepriznal. 14. Podľa ustanovenia § 11 ods. 3 veta prvá zákona č. 71/1992 Zb. o súdnych poplatkoch a poplatku za výpis z registra trestov (ďalej len „ZSP“), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. 15. Podľa ustanovenia § 11 ods. 4 ZSP, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10,00 eura. Ak sa návrh vzal späť pred zaplatením poplatku, poplatok sa nevyrubuje. 16. Podľa § 11 ods. 6 písm. b) ZSP orgány uvedené v § 3, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 17. Podľa § 11 ods. 11 ZSP poplatok, ktorý sa má vrátiť podľa odsekov 4, 7 až 10 sa zaokrúhli na eurocenty nahor. 18. Podľa § 13 ods. 3 ZSP o vrátení poplatku podľa § 11 nemôže súd rozhodnúť po uplynutí troch rokov od konca kalendárneho roka, v ktorom bol zaplatený; to neplatí, ak sa žaloba, návrh na začatie konania, odvolanie, žaloba na obnovu konania, dovolanie alebo kasačná sťažnosť vzala späť pred prvým pojednávaním. 19. Vzhľadom na skutočnosť, že žalobca vzal žalobu späť pred prvým pojednávaním, súd rozhodol o vrátení súdneho poplatku zo žaloby zaplateného dňa 12.10.2022 vo výške 95,00 Eur, kráteného o 10,00 Eur, t. j. v sume 85,00 Eur žalobcovi prostredníctvom prevádzkovateľa systému - Slovenská pošta, a. s.. 20. Na základe vyššie uvedeného s prihliadnutím na citované ustanovenia zákona súd rozhodol tak, ako je uvedené vo výrokovej časti tohto uznesenia.
Poučenie: Proti tomuto uzneseniu možno podľa § 357 písm. a) a m) C.s.p. podať odvolanie do l5 dní odo dňa jeho doručenia na Krajský súd v Bratislave, prostredníctvom tunajšieho súdu, písomne, v 2 vyhotoveniach, s náležitosťami podľa § 363 C.s.p..

